EH Bildu Nafarroa talde parlamentarioak aurkeztutako 10-22-PES-00250 galdera idatziari dagokionez, Hezkuntzako kontseilariak honako informazio hau ematen du:

Informazio-eskaeraren xede diren kontuei dagokienez:

- **102/2017 Foru Aginduaren esparruan, zenbat ikasle daude Batxilergoan, Oinarrizko Lanbide Heziketan eta Lanbide Heziketako erdi mailako graduetan, eskola-garraioaren eskubidea bermatua eduki ez eta aukera izan dutenak, azken lau ikasturteetan, Hezkuntza Departamentuak antolatutako ibilbideetan postu hutsak baliatzeko?**

Lehenik eta behin aipatu behar da aurreko urteetan ez dela egin eskola-garraioko ibilbide antolatuen kontrol zehatzik, batez ere aipatu 102/2017 Foru Aginduan esaten zelako postu hutsak ibilbidearen helmuga-ikastetxe bakoitzak kudeatzen dituela, eta lehen ez zegoen erabilitako postu hutsen kopurua zenbatzeko eta erregistratzeko sistema komunik; hori dela-eta, ez ditugu eskura azken lau ikasturteetako datu horiek.

Legealdi honetan Eskola Garraioaren kudeaketari buruzko datuak modernizatu eta digitalizatzearen aldeko apustua egin da, GESTRANS tresna berria informatikoki garatu da, eta horrek ikastetxeei ahalbidetuko die datuak garraiatutako ikaslearen EDUCAren bidez sartzea: eskubidea duena (ibilbidean edota banakako laguntza) eta postu huts batean dagoena; automatikoki ibilbide-zenbaki bat eta geraleku bat esleituko zaio, ikaslearen bizilekuaren arabera.

2022-2023ko ikasturte honetan abian jartzen ari gara, eta aurten eskola-garraioaren kudeaketarako datu digitalak eta automatizatuak eskura izanen ditugu lehenbizikoz; beraz, postu hutsak zenbatuko ditugu.

Ikasturte honetarako eskola-garraiorako jarraibideetan ezarritako epeen arabera –“Hezkuntza Baliabideen zuzendari nagusiaren irailaren 15eko 408/2022 Ebazpena, zeinaren bidez onesten baitira eskola-garraioaren antolaketa eta funtzionamendua 2022-2023ko ikasturterako*”*–, ikasleek ikastetxeetan eskatzeko aukera izan dute irailaren 23ra arte, eta ikastetxeek esleitzen dituzte postu hutsak eskola-ibilbide bakoitzean, 35/2022 FA berriaren 17. artikuluan (“Hezkuntza Departamentuak bakarrik antolatutako eskola-garraioan toki hutsa erabiltzeko eskubidearen hurrenkera”) ezarritako irizpideen arabera.

Ikastetxeek joan den irailaren 30era arteko epea zuten ibilbide bakoitzean hutsik dauden tokiak esleitzeko, eta, ondoren, datuak EDUCA/GESTRANSen grabatzeko zenbatuak eta kudeatuak izan daitezen; baina tokien esleipen hori atzeratuta doa, hain zuzen, Batxilergoko eta Lanbide Heziketako erdi mailako heziketa zikloetako etapetan eskubidea duten ikasle-kopuruak gora egin duen ibilbide horietan; hortaz, gaur egun (2022ko urriaren 7a) oraindik ez ditugu 2022-2023ko ikasturterako esleitutako toki hutsen datuak.

**- Hezkuntza Departamentuaren aurreikuspenaren eta eskura dituen datuen arabera, zenbat ikasle daude Batxilergoan, Oinarrizko Lanbide Heziketan eta Lanbide Heziketako erdi mailako graduetan, eskubide osoz baliatuko dituztenak Hezkuntza Departamentuak antolatutako ibilbideak, 35/2022 Foru Aginduan oinarriturik?**

Honako hau da ondotik zehazten diren prestakuntza-etapetan eskubide osoz plaza bat izanen duten ikasle onuradunen kopurua 2022-2023 ikasturterako, ikasturte horren sartu baita indarrean eta aplikatuko baitira Nafarroako Foru Komunitatean eskola-garraioaren zerbitzuaren antolaketa eta haren funtzionamendua, eta eskola-jantokirako banakako laguntzak arautzen dituen Hezkuntzako kontseilariaren maiatzaren 11ko 35/2022 FORU AGINDUAn ezarritako irizpide berriak:

* Oinarrizko Lanbide Heziketako ikasleak: 742
* Batxilergoko ikasleak: 2.068
* Lanbide Heziketako erdi mailako graduetako ikasleak: 1.220

- **Zenbat ikasle daude Batxilergoan eta Lanbide Heziketako erdi mailako graduetan, Departamentuak antolatutako ibilbiderik ez edukitzeagatik banakako laguntzak eskuratuko dituztenak?**

Banakako laguntzak oraindik ere izapidetze-fasean daude; ikasturte honetarako eskola-garraiorako jarraibideetan ezarritako egutegiaren arabera —2022-2023ko ikasturterako, eskola-garraioaren antolaketa eta funtzionamendua onesten dituen Hezkuntza Baliabideen zuzendari nagusiaren irailaren 15eko 408/2022 Ebazpenaren bidez onetsi dira jarraibideok—, ikasleek irailaren 30era arte eskatzen ahal zituzten laguntza horiek haien ikastetxeetan, eta orain ikastetxeak ikasleak bizi diren herrietan erroldatuta daudela egiaztatzen ari dira eta eskaera horiei dagozkien datuak EDUCAn grabatzen, izapidetu eta oneste aldera hiru hilez behin ordaintzen diren (abenduan, martxoan eta ekainean) laguntza horiek.

Hori horrela, oraindik ez ditugu eskura datu guztiak, baina gaur arte (2022ko urriaren 7a) egindako EDUCAren datuen lehen hustuketa batean, honako datu hauek ditugu:

* Batxilergoko banakako dirulaguntzen eskaerak: 449
* Lanbide Heziketako Erdi Mailako banakako dirulaguntzen eskaerak: 613

Orain horien Km-egiaztapenak behar dira, linea erregularrak dituzten ala ez, herri bakoitzean 1, 2, 3 ikasle edo gehiago dauden, eta abar. Eta eman behar zaien diru-kopurua zehazten da, aipatutako garraiorako jarraibideetan ezarritako eta onartutako kopuruen arabera, zeinak honako hauek baitira 2022-2023ko ikasturterako:

|  |  |  |  |  |
| --- | --- | --- | --- | --- |
| **BANAKAKO LAGUNTZA** | 10 Km-ra bitarte. | 10 Km baino gehiago eta 20 Km-ra bitarte. | 20 Km baino gehiago eta 30 Km-ra bitarte. | 30 Km baino gehiago. |
| Ikasle bat | 554,94 € | 777,79 € | 1.092,27 € | 1.528,27 € |
| Bi ikasle | 431,63 € | 603,37 € | 835,44 € | 1.163,19 € |
| Hiru ikasle edo gehiago | 322,23 € | 445,82 € | 611,83 € | 853,22 € |

Adierazitako kopuruak ikasle eta ikasturte bakoitzeko dira.

Heldu den abendurako datu guztiak zehatzago izanen ditugu eskura: emandako banakako laguntza guztien kopurua eta 2022-2023ko ikasturteari dagokion zenbateko osoa.

Iruñean, 2021eko urriaren 10ean

Hezkuntzako kontseilaria: Carlos Gimeno Gurpegui